Frygten for at blive snuppet for snyd med skat, momssvindel og sort arbejde dykker kraftigt.

Det skrev Politiken søndag.

Det viser Skats egen årlige holdningsundersøgelse. I 2016 mente 56 procent af virksomhederne, at risikoen for at blive opdaget i snyd med skat, moms eller afgifter var "stor" eller "meget stor". Men i 2017 var det blot 38 procent, som nærede samme frygt. På samme måde faldt frygten for at blive taget i at udføre sort arbejde fra 42 til 31 procent fra 2016 til 2017.

- Vi kan frygte, at endnu flere vil forsøge at snyde, når frygten for at blive opdaget falder, siger Peter Hummelgaard (S), der er medlem af Folketingets skatteudvalg, til Politiken.

Tallene i Skats holdningsundersøgelser bliver normalt ikke offentliggjort, men fremgår af et svar til netop Hummelgaard fra skatteminister Karsten Lauritzen (V).